18 Ho rata barapeli-’moho le rōna ho re susumelletsa ho hōlisa khotso ka phuthehong. Jehova ha aa lebella hore bao a ba ratang ebe batho ba phethahetseng, ’me re lokela ho mo etsisa. Lerato le re nolofalletsa ho hlokomoloha liphoso tse nyenyane, re ntse re hopola hore kaofela ha rea phethahala ebile re etsa liphoso. (Liproverbia 17:9; 1 Petrose 4:8) Lerato le re thusa ho tsoela pele re “tšoarelana ka bolokolohi.” (Bakolose 3:13) Ha ho bonolo kamehla ho sebelisa keletso ena. Haeba re lumella maikutlo a mabe hore a re laole, re ka ’na ra jara mofosi eo ka pelo, mohlomong re nahana hore ka ho mo halefela re busetsa molamu sefateng. Leha ho le joalo, ’nete ke hore ho jara motho e mong ka pelo ho lematsa rōna. Ho tšoarela motho ha ho e-na le lebaka le utloahalang la ho mo tšoarela, ho na le melemo e mengata. (Luka 17:3, 4) Ho re khatholla kelellong le pelong, ho boloka khotso ka phuthehong ’me, ho feta tsohle, ho sireletsa kamano ea rōna le Jehova.—Matheu 6:14, 15; Baroma 14:19.